Småbakkene, februar 2016
**Aigner-Schanze** (norsk: *Aigner-bakken*), offisielt **Energie AG-Skisprung Arena**, er et skihoppanlegg i Hinzenbach i Østerrike. Anlegget består av fire hoppbakker med størrelse K85 (HS90), K40, K20 og K12. Det er eid av Union Volksbank Hinzenbach. Alle bakkene har plastdekke til sommerbruk. Ovarennet i K85-bakken har keramikkspor, men kan også brukes med kunstfrosset isspor. Normalbakken hadde renn i Sommer Grand Prix høsten 2011 og er blitt brukt i verdenscupen for kvinner siden 2012.

Anerkjent bakkerekord i K85-bakken er 98 meter, satt av Sara Takanashi (Japan) i verdenscupen 7. februar 2016. Markus Eggenhofer (Østerrike) hoppet 100 meter 6. februar 2011. I K40-bakken er rekorden 46 meter (Stefan Hayböck, 2006), i K20-bakken 22 meter (Tymoteusz Cienciała (Polen), 18. juni 2017).

Historie
--------

Den første hoppbakken i Hinzenbach ble bygd vinteren 1932/33. Mot slutten av tiåret ble den flyttet til et område ved Aigner-sagbruket, der dagens anlegg fremdeles ligger. Bakken måtte oppgis i 1953, og en mindre treningsbakke ble bygd et annet sted, før en ny K40-bakke kunne tas i bruk i 1958.

Skiklubben Union Volksbank Hinzenbach ble stiftet i 1977; leder var Josef Rathmayr, far til den senere kjente skihopperen Werner Rathmayr. Hoppbakken, da med størrelse K45, fikk plastdekke i 1980. Den ble imidlertid stengt i 1989, fordi den ikke oppfylte de gjeldende krav til en slik bakke. Den ble modernisert i 1996, og samtidig ble det bygd en K20-bakke som fikk plastmatter i 1998. Anlegget ble utstyrt med flomlys i 1999, og samme år startet Hinzenbach sammen med Bischofshofen og Reit im Winkl og Berchtesgaden i Tyskland ei sommerhoppuke for barn.

Byggingen av normalbakken startet våren 2006, og samtidig ble de mindre bakkene i anlegget også ombygd og modernisert. En storm med kraftig regn i august 2008 skadet de minste bakkene og forsinket byggingen av normalbakken. K85-bakken ble åpnet i oktober 2010. Byggingen av hoppanlegget ble 360 % dyrere enn opprinnelig planlagt, og ble kritisert av delstatsrevisjonen i Oberösterreich.

Etter at FIS i 2017 justerte reglene for fastsettelse av K-punkt og bakkestørrelse, ble bakkestørrelsen redusert fra 94 til 90 meter.

Viktige renn
------------

### Kvinner

| Dato | Vinner | Andre | Tredje | Type renn |
| --- | --- | --- | --- | --- |
| 4. februar 2012 | Østerrikes flagg Daniela Iraschko | USAs flagg Sarah Hendrickson | Slovenias flagg Katja Požun | Verdenscup |
| 5. februar 2012 | Østerrikes flagg Daniela Iraschko | USAs flagg Sarah Hendrickson | USAs flagg Lindsey Van | Verdenscup |
| 1. februar 2014 | Japans flagg Sara Takanashi | Østerrikes flagg Daniela Iraschko-Stolz | Slovenias flagg Maja Vtič | Verdenscup |
| 2. februar 2014 | Japans flagg Sara Takanashi | Østerrikes flagg Daniela Iraschko-Stolz | Finlands flagg Julia Kykkänen | Verdenscup |
| 31. januar 2015 | Østerrikes flagg Daniela Iraschko-Stolz | Tysklands flagg Carina Vogt | Japans flagg Sara Takanashi | Verdenscup |
| 1. februar 2015 | Tysklands flagg Carina Vogt | Østerrikes flagg Daniela Iraschko-Stolz | Slovenias flagg Špela Rogelj | Verdenscup |
| 6. februar 2016 | Japans flagg Sara Takanashi | Østerrikes flagg Daniela Iraschko-Stolz | Norges flagg Maren Lundby | Verdenscup |
| 7. februar 2016 | Japans flagg Sara Takanashi | Østerrikes flagg Daniela Iraschko-Stolz | Østerrikes flagg Jacqueline Seifriedsberger | Verdenscup |
| 4. februar 2017 | Japans flagg Sara Takanashi | Tysklands flagg Katharina Althaus | Tysklands flagg Carina Vogt | Verdenscup |
| 5. februar 2017 | Japans flagg Sara Takanashi | Tysklands flagg Carina Vogt | Norges flagg Maren Lundby | Verdenscup |

Referanser
----------

1. ↑  Skisprungschanzen: Hinzenbach (arkivert 22. april 2017 av Internet Archive)
2. ↑  FIS: Homologated Jumping Hills Arkivert 12. januar 2018 hos Wayback Machine. (28. desember 2017, besøkt 15. januar 2018)
3. ↑  Skisprungschanzen: FIS Ski Jumping Hill Committee adapts rule: Higher security standards effect hill data (15. august 2017, besøkt 15. januar 2018)

Eksterne lenker
---------------

* Union Volksbank Hinzenbach
	+ Union Volksbank Hinzenbach: Chronik (flere sider, besøkt 10. september 2011)
	+ Union Volksbank Hinzenbach: Vereinsgeschichte[*død lenke*]
	+ Union Volksbank Hinzenbach: Geschichte des Schanzenbaues[*død lenke*]
	+ Union Volksbank Hinzenbach: Die Anlage (besøkt 10. september 2011)
* Skisprungschanzen-Archiv: Hinzenbach (besøkt 10. september 2011)
* Skisprungschanzen-Archiv: Ski jump at Hinzenbach inaugurated (11. oktober 2010, besøkt 10. september 2011)
* Oberösterreichische Nachrichten: Rechnungshof: Sprungschanze in Hinzenbach zu groß und zu teuer (24. august 2011)